Martie blog: "Ons merries verstaan mekaar"
JY LEES NOU Martie blog: "Ons merries verstaan mekaar"
Ek weet nie hoeveel suikerklontjies Versigtig op 'n middag eet nie, maar met elke soetigheidjie kyk ons mekaar betekenisvol in die oë. Ons merries verstaan mekaar.
"Jy is beslis die mooiste perd in die wêreld. Al hou jy daarvan om in die stof en modder rond te rol. Grênd vroue in die stad betaal honderde rande vir so 'n mud wrap en buitendien gee dit jou so 'n strawberry blonde voorkoms," so boost ek haar ego oor haar hare, nes myne, in alle rigtings staan. Haar lang hare is vol modder en stof. Myne staan so oor ek kroontjies op verkeerde plekke het.
"En jou spierwit lang wimpers kontrasteer pragtig met jou swart oë. Geen lashes in 'n maskara-advertensie sal ooit mooier kan lyk nie."
"Ook maar soos ek in die lewe is," verseker ek haar.
Die son sak anderkant die Vaalrivier agter die Koepelberge. Ek dink met 'n lekker gevoel in my hart dat ek vier jaar gelede dié tyd van die dag in die spitsverkeer tussen Sandton en Linden vasgesit het.
Tjaka is 'n ouer hings. Hy laat dié merrie met die sterk wil maar begaan. Goeie ou Tjaka.
"Goed so, my meisie! Moenie toelaat dat mans ooit voor jou indruk en jou boelie nie. Hulle moet jou respekteer want maak nie saak wat Prinses van jou sê nie, jy is 'n lady." Sy en Prinses deel 'n kamp. Prinses laat my aan Paris Hilton dink. Ek verstaan hoekom Versigtig haar wil hap. Ek sou ook.
Thunder is die een wat nie kan verduur om agter 'n merrie te gallop nie.
"Tipies," skinder ek in Versigtig sê oor. "Jonk en arrogant, maar hy weet net nie hoe hy uit mis nie. Hy mag dalk dink die slanke Prinses wat op kamp staan en jaloers runnik oor sy nog te vurig is om te ry, het sexy boudjies en dun enkels, maar hy kry nooit kans om ons twee se vroulike rondinge van agter te sien nie! Sy verlies my girl."
Ek weet nie hoeveel suikerklontjies Versigtig op 'n middag eet nie, maar met elke soethappie kyk ek en sy mekaar betekenisvol in die oë. Dan vryf ek haar oor die voorkop en die fluweelsagtheid van haar neus en sit sommer 'n klontjie in my kies ook.